Diari Oficial de la Generalitat Valenciana


Sumari del DOGV 6759, del 23-04-2012 (2012/3693)

Notificació del laude emés per la Junta Arbitral de Transports de València. Expedient número V-80/2011.
-------------------------------------------------------------------------------------------------------

### Dades del document

Número de DOGV
:   6759

Data del DOGV
:   23-04-2012

Secció del DOGV
:   V. ANUNCIS - C) ALTRES ASSUMPTES

Número del document
:   2012/3693


Organisme emissor
:   Conselleria d'Infraestructures, Territori i Medi Ambient

Tipus de document
:   Anunci

Notificació del laude emés per la Junta Arbitral de Transports de València. Expedient número V-80/2011. [2012/3693]  
Ramón Escrig Moreno, president de la Junta Arbitral de Transports de València, manifesta que, d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, fa saber a Noureddine Abdelaziz, que s'ha dictat laude en l'expedient referenciat, i com no ha sigut possible la notificació per desconegut, ignorat parador o absència, es fa a través de la present publicació, als efectes legals oportuns. El contingut íntegre del laude és el que es ressenya a continuació:  
  
«Tribunal. President: Ramón Escrig Moreno. Vocals: Aurora Costa Vicente, que n'excusa la seua assistència; Carlos Virosque Verdú, que n'excusa la seua assistència; secretària-vocal: Amparo Peris Catalá.  
Parts. Reclamant: Mapfre Empresas, SA, representada per Francisco Javier Peiró Pellicer. Reclamat: Noureddine Abdelaziz, que no compareix a l'acte de vista.  
A València, el 30 de gener de 2012 i a les 12:45 hores, es constituïx la Junta Arbitral de Transports pels membres expressats al marge i amb l'assistència de les parts per a resoldre l'expedient V-80/2011, i es realitza la vista oral respecte de la reclamació següent: impagament de ports. Publicació DOCV.  
Iniciada la vista oral pel president, es comprova la identitat de la part compareixent i la qualitat amb què intervé.  
Es ret compte que, davant la impossibilitat de citació i notificació a vista al demandat, després dels reiterats intents realitzats a través del Servici de Correus, se n'ha procedit a la publicació en el DOCV (per ser Navarrés -València- l'últim domicili conegut) núm. 6684, de 3 de gener de 2012.  
Concedida la paraula a la reclamant, deixa basada la seua reclamació en els següents antecedents de fet:  
1. Ratificant-se en tots els motius de la seua demanda manifesta que Euro Grup España, SA, va sol·licitar de Logistic Transport NB, SL, un transport de clementines des de València fins a Alemanya.  
Logistic Transport NB va subcontractar este servici a Ferritrans Coop. V, qui va enviar Noureddine Abdelaziz a carregar la mercaderia el 16-12-09 a Rebeca Fruits, SA, a Alfaro. Durant el transport, que es realitzava el 18 de desembre de 2009, el vehicle portador va patir un accident que va suposar l'incendi del camió i la pèrdua total de la càrrega.  
Logistic Transport, com a assegurada de Mapfre, va donar compte del sinistre. En atenció al compliment de la pòlissa d'assegurança, es van desplaçar perits a la zona de l'accident i se'n van elaborar els informes. Valorat el sinistre, va ascendir a la quantitat de 21.973,44 euros. Es reiteren els documents probatoris que acompanyaven la demanda.  
Coberts els tràmits necessaris, Logistic Transport va abonar a Euro Group España l'import del sinistre i, al seu torn, Mapfre va abonar a Logistic Transport l'import d'indemnització per l'accident subrogant-se en tots els drets.  
2. Ja subrogada en tots els drets cedits per l'assegurada Logistic, Mapfre es va posar en contacte amb Ferritrans que, al seu torn, remet per a la reclamació al hui demandat Noureddine Abdelazid i que no respon a cap de les comunicacions remeses, la qual cosa va obligar a repetir contra Ferritrans.  
Davant la impossibilitat d'arribar a cap acord amb les expressades mercantils, a través d'esta Junta Arbitral de Transports de València es va interposar demanda contra ambdós (Ferritrans i Noureddine Abdelaziz). Dins de l'expedient V-272/2010, es va dictar laude, que s'adjunta a la demanda, en el qual es condemnava Ferritrans al pagament del 60% de l'import reclamat (13.184,06 euros), quedant pendent, encara que s'havia reconegut l'expressat 60%, la resta imputable a Noureddine Abdelaziz, és a dir el 40% (8.789,38 euros).  
Com que Noureddine Abdelaziz no havia comparegut a l'acte de vista celebrat en l'expedient assenyalat (la seua citació havia caducat en llista sense arreplegar-la), i per tant no havia pogut respondre a la imputació de danys i a l'assumpció de la quantitat del 40% assenyalada, és per això que es va iniciar este nou expedient que hui es resol.  
  
3. Havent sigut tramitat l'expedient de referència, amb la seua demanda i després de diversos intents perquè el demandat Noureddine Abdelaziz compareguera davant d'esta Junta Arbitral, sense aconseguir-ho, finalment se'n procedix a la citació a través del DOCV.  
S'acaba sol·licitant que s'estime la reclamació presentada i es condemne Noureddine Abdelaziz al pagament del 40% de la indemnització per danys assenyalada i que es concreta en la quantitat de 8.789,37 euros.  
S'hi apliquen els fonaments jurídics següents:  
1. La competència territorial de la Junta, de la qual no s'al·lega res, està determinada en els articles 6 i 7.2 del Reglament de la LOTT (RD 1211/1990).   
2. La submissió està determinada d'acord amb l'article 38 de la Llei 16/1987, de 30 de juliol, d'Ordenació dels Transports Terrestres, d'acord amb la redacció donada per l'article 162 de la Llei 13/1996, de 30 de desembre, de Mesures Fiscals, Administratives i d'Orde Social, que modifica la Llei 16/87, de 30 de juliol, d'Ordenació dels Transports Terrestres: "es presumirà que hi ha el referit acord de sotmetiment a l'arbitratge de les juntes, sempre que la quantia de la controvèrsia no excedisca els 6.000,00 euros i cap de les parts intervinents en el contracte no haja manifestat expressament a l'altra la seua voluntat en contra abans del moment en què s'inicie o hauria d'haver-se iniciat la realització del servici o activitat contractat". No consta en l'expedient que s'haja fet cap manifestació en el sentit preceptuat.   
  
No consta, en la documentació probatòria aportada, que s'haja fet cap manifestació en el sentit d'excepció de la presumpció assenyalada, motiu que induïx la Junta Arbitral a aplicar la submissió de l'article 38, ja que si haguera volgut pactar per a estos transports la submissió expressa diferent, així hauria d'haver-se manifestat en el moment anterior a l'execució del transport.  
3. Donada l'absència dels vocals representants de la Federació de Transportistes i de la Cambra de Comerç (carregadors), el present laude es dicta de conformitat amb la previsió continguda en l'apartat 7 de l'article 9 del ja mencionat RD 1211/1990, de 28 de setembre, que va aprovar el Reglament de desplegament de la Llei d'Ordenació dels Transports Terrestres, que literalment disposa que "la inassistència de qualsevol dels membres de la Junta, a excepció del president, no impedirà que s'hi dicte el laude".  
4. Article 43 de la Llei d'Assegurança 50/1980, de 8 d'octubre, sobre la subrogació automàtica de l'asseguradora en els drets i accions dels seus assegurats contra tercers una vegada abonada la indemnització de l'assegurança.  
5. Dels antecedents que es troben en esta Junta Arbitral, a través de la tramitació de l'expedient V-272/2010 invocat i de les manifestacions realitzades en vista es conclou que efectivament, els danys reclamats van ser produïts i per tant imputables, encara que com a conseqüència d'un accident de circulació, al reclamat com a portador efectiu del transport.  
Queda acreditat en l'expedient, que al reclamat Noureddine Abdelaziz se l'ha intentat reiteradament citar, per mitjà de cartes certificades i amb justificant de recepció, i finalment se l'ha citat mitjançant anunci a través del DOCV, segons s'ha assenyalat en l'encapçalament d'este laude.   
Per tot això, valorades les declaracions manifestades en la vista i la resta de documents que consten en l'expedient, després de les oportunes consideracions, la Junta, per unanimitat dels seus membres, dicta el laude següent:  
Estimar la demanda interposada per Mapfre Empresas, SA, representada per Francisco Javier Peiró Pellicer contra Noureddine Abdelaziz, ja que dels fets relatats, documents probatoris i declaracions efectuades, s'establix que, com s'han produït els danys reclamats i com estos són imputables al reclamat de forma parcial tal i com s'ha assenyalat, n'ha de ser abonat l'import.   
Per tot això, Noureddine Abdelaziz haurà d'abonar a Mapfre Empresas, SA, la quantitat de huit mil set-cents huitanta-nou euros amb trenta-set (8.789,37 €).  
Contra este laude pot exercir-se l'acció d'anul·lació davant la Audiència Provincial de València, en el termini de dos mesos següents a la notificació, d'acord amb el que preveuen els articles 40 a 43, ambdós inclosos, de la Llei 60/2003, de 23 de desembre, d'Arbitratge.  
Amb independència de l'anterior, dins dels deu dies següents a la notificació del laude, podrà sol·licitar-se'n a esta Junta Arbitral la correcció, aclariment o complement, d'acord amb l'article 39 de la Llei d'Arbitratge adés esmentada.  
Transcorreguts vint dies des de la notificació d'este laude a les parts, podrà instar-se'n l'execució forçosa, davant del Jutjat de 1a Instància de València que corresponga, segons el que establix la Llei Orgànica 5/2011, de 20 de maig, complementària a la Llei 11/2011, de modificació de la Llei d'Arbitratge, que deroga expressament la lletra g de l'apartat 2 de l'article 86 ter, de la Llei Orgànica del Poder Judicial».  
  
Els terminis esmentats de recursos continguts en el laude transcrit seran computables a partir de l'endemà de la publicació del present edicte en el Diari Oficial de la Comunitat Valenciana.  
  
València, 4 d'abril de 2012.- El president de la Junta Arbitral de Transports de València: Ramón Escrig Moreno.